اورمو گؤلو
نئچه گون اؤنجه دیرلی دوستلاریمین بیریسیله دانیشیردیم؛ دئییردی بینابدا ایدارهلرین بیرینده ایشیم واریدی بو اوزدن ماشینیمی تبریز یولو خیاوانیندا پارک ائلهییب ایشلریمی یئربهیئر ائتمهیه ساری یوللاندیم. ایکی ساعات اولوب اولمامیشدی ماشینیما ساری دؤندوم؛ آنجاق چوخ شاشیرتیجی بیر صحنهایله قارشیلاشدیم؛ ماشینیمین اوستونه ائله بیل ایکی کیلووا یاخین تورپاغی تام قصد اوزوندن جالامیشدیرلار. ماشینیمین هر یئری ائله بیل بیر تههر قورو اههنگ-لی (آهک) تورپاغا بیلهنمیشدی.نئچه دیقه سادجه اؤز ماشینیما باخیردیم و تام ایرادهسیز اولاراق بیر بالاجا میرتی توتموش اوشاق آختاریدیم، اؤز نظریمده دئییردیم بس بو ایش بیر اوشاغین ایشیدی؛ یئردن تورپاقلاری ییغیب منیم ماشینیمین اوستونه سپهلهییب. آنجاق اویان بویانا باخدیغیمدا هئچ بیر اوشاغی گؤرهبیلمهدیم. بالا بالا دونوم آچیلیردی، گؤزلریم باشقا پارک اولان ماشینلارا ساتاشدی ؛ گؤردوم اونلارین دا دوروملاری منیم ماشینیمین دوروموندان یاخشی دئییل ؛ داها بو فیکیر کی بیر مردوم آزار بو ایشی گؤروب بئینیمدن چیخدی؛ باشقا هر هانسی بیر ندن آختارماغا باشلادیم؛ دئییردی تورپا دیققت ائلهدیم گؤردوم دوز بلورلاری گؤزه چارپیر ! بیرآن بیلدیم کی مسئله نمنهدی. یئل فیرتیناسی دوزاناقلی تورپاقلاری بوتون ماشینلاری، باغلارین، ائولرین ، خیاوانلارین خولاصه هر بیر یئرین اوزهرینه سپهلهمیشدی.
دوستوم دئییردی داها ماشینیم یادیمدان چیخمیشدی اؤز اؤزومه درین فیکیرلره جومموشدوم؛ دوز سونامیسینه فیکیرلهشیردیم؛ بیر چوخ خستهلیکلرین گلمهسی، چئورهمیزین آرادان گئتمهسی وساییره. دئییردی ائله همین فیکیرلردهایدیم کی بیر باشقا سوروجو آراباسینا یاخینلاشدی؛ اونو گؤروب دئدیم گؤرورسن دریانین توزو ماشینلاری نه گونه سالیب؟؟؟ آللاه دادیمیزا یئتیشسین بوندان بئله باشیمیزا دوز یاغاجاق !
دئییر طرف آغیر بیر باخیشلا منه باخیب دوداغینی قاچیرداراق "هئه" دئییب ماشینین آلیشدیریب یولا توشدو! بوردایدی کی داها ایچیمه کیمی یاندیم؛ هله میللته مسخره گلیر بو سؤزلر، بو یانی فاجیعهنین نهقدر درین اولدوغون میللتیمیزه چاتدیرا بیلمهمیشیک ! دئیهندهده مسخره اولوب باشقا دامغالارلا سوچلانمیشیق.
آنجاق بو اولونموش ناغیلی دئمک ده بونو ایستیرم چاتدیرام کی هله میللتیمیز دوز سونامیسینین نه اولدوغونو باشا توشمهییبلر؛ چوخ یئرلی و گرکلیدیر میللتیمیز بو دوروملاری دریندن دویالار. بیر نئچه گون اؤنجه دوستلارین بیر سیراسی منجه تام یئرلی اولاراق، دونیادا گئدن ALS خستهلرینه گؤره گئدن بوزلو سو چالئشیندن فایدالاناراق بیر آلترناتیو کیمی یا دئمک اولار باز تعریف و بومیلشتیرمکله اوندان یارارلانیب و باشلارینا بوزلو سو تؤکمهک یئرینه بیر "دولچا دوز" تؤکمهیه قرار وئرمیشدیرلر. بئلهجه کی اؤز باشلارینا دوز تؤکمکله آذربایجانین یاخین گلهجهیین تصویره چکسینلر هم اؤز میللتیمیز هم آغیر دوروموموزو دونیایا چاتدیرسینلار دئییه. آنجاق نه یازیق ائله کی گؤزلهنیلیردی بو باشلانقیج اوغورلو بیر ایش اولمادی نیه کی اؤز ایچیمیزدن تنقید اولوندو و دوستلارین بیرسیراسی وریندن یارارلی بیر ایش اولمادیغی وورغولانیلدی، بیرده قاتیلانلار بیر نئچه نفری چاغیرمیشدیرلار آنجاق چاغریلمیشلارین بیر چوخو قاتیلمادیرلار و دئمک اولار بو زنجیرین قیریلماسینا ندن اولدولار !
یاخشی اولاردی قولدان قاوزامادیغیمیز آندا قیچدان چکمهسهیدیک.
منجه هر کیمسه اؤز دوشوندوغو یا تعریفلهدیگی گؤرهو اساسیندا پراتیک آتدیملار آتمالیدیر؛
بئله اولان چاغدان گؤرونن ایش دانیشیان سؤزلردن آرتیق گؤزه چارپا بیلهر.
08.06.93
-
- ۹۳/۰۶/۰۸
azb_Arab azb_Arab azb_Arab azb_Arab azb_Arab azb_Arab azb_Arab azb_Arab unk unk unk